חטיבת המבצעים המיוחדים של הצבא

חטיבת המבצעים המיוחדים של הצבא (באנגלית: Army Special Operations Brigade) היא מסגרת חטיבתית של הצבא הבריטי האמונה על מבצעים מיוחדים וסיוע לכוחות מקומיים ברחבי העולם.

החטיבה הוקמה בתור קבוצת חיל הרגלים המיוחדת, תחילה כדי להכשיר ולאמן כוחות במוקדים שונים בעולם, אך החל מ-2021 תפקיד זה הועבר לחטיבת הסיוע הביטחוני לכוחות ה-11. מאז החטיבה, הכוללת את גדודי רגימנט הריינג'רים ויחידות סיוע נוספות, מעניקה סיוע למבצעים מיוחדים ופעילות לוחמה לא קונבנציונלית במספר מדינות בעלות ברית של הממלכה המאוחדת. היא מהווה את הכוח הלוחם העיקרי לצד החטיבה ה-77 (המתמחה בסיוע מבצעי) של מפקדת חיילות השדה.

היסטוריה
270px|ממוזער|חיילי רגימנט הרובאים ורובאי גורקה המלכותי בטקס המעבר לרגימנט הריינג'רים ולחטיבת המבצעים המיוחדים, 2021.
באוקטובר 2017 הוקמה קבוצת חיל הרגלים המיוחדת (Specialised Infantry Group) במטרה להכשיר ולאמן כוחות מסביב לעולם. כאשר נוסדה, הכילה הקבוצה שני גדודים: הגדוד הרביעי, רגימנט הרובאים; והגדוד הראשון, הרגימנט המלכותי של סקוטלנד, גדודי הקבוצה הותאמו לאופי הפעילות וקיבלו הכשרה וציוד מתאים לפעול במוקדים שונים בעולם בשיתוף פעולה עם כוחות מקומיים. בפברואר 2018 הגדוד הרביעי, רגימנט הרובאים, הוצב בפעילות ראשונה של הקבוצה בכווית באימון והכשרת הכוחות המזוינים של כווית, באותה תקופה הוצבו יחידות הקבוצה גם באפגניסטן בסיוע לכוחות האפגנים, בהמשך נשלחו כוחות לסיוע בניגריה כחלק מהמאבק בבוקו חראם.

ביולי 2018 גדלה הקבוצה לכדי שלושה גדודים עם הוספת הגדוד השני, הרגימנט המלכותי של נסיכת ויילס, ונוסף לה גם צוות ייעוץ והכשרה משולב ללוחמה בטרור. בינואר 2019 נוסף לחטיבה הגדוד השני של רגימנט דוכס לנקסטר, ובהמשך גם הגדוד השלישי של רגימנט רובאי הגורקה. באוגוסט 2021 קבוצת החי"ר הפכה לחטיבת המבצעים המיוחדים של הצבא, כאשר כל הגדודים שהרכיבו את הקבוצה הועברו מהרגימנטים המקוריים שלהם לתוך רגימנט הריינג'רים החדש שהוקם והוכנסו עם שיוכם החדש תחת פיקוד החטיבה. בנוסף לארבעת הגדודים של הרגימנט, נוספו שתי פלוגות מרגימנט רובאי גורקה המלכותי (F ו-G), אסקדון הקשר ה-255 וצוות הכשרה ואימון ללוחמה בטרור (JCTTAT).

בנובמבר 2021 תפקידי ההכשרה והאימון הועבר מהחטיבה לידי חטיבת הסיוע הביטחוני ה-11, לאחר מכן התרכזה החטיבה במתן סיוע ישיר ושיתוף פעולה מבצעי עם כוחות סביב העולם. בעקבות פירוקה של הדיוויזיה השישית עברה החטיבה תחת מפקדת חיילות השדה.

מבנה
270px|ממוזער|תרשים מבנה החטיבה
עם הקמת החטיבה במרץ 2021, היא הורכבה מגדודי חיל רגלים סדירים קיימים שהועברו אליה מחטיבות אחרות. עד לשנת 2030 הרכב החטיבה עתיד לכלול את גדודי רגימנט הריינג'רים שנמצא אף הוא בתהליך הקמה.

מבנה במרץ 2021:
 מפקדת הקבוצה (מחנה אלדרשוט, המפשייר)
 הגדוד הראשון, הרגימנט המלכותי של סקוטלנד
 הגדוד השני, הרגימנט המלכותי של נסיכת ויילס
 הגדוד השני, רגימנט דוכס לנקסטר
 הגדוד הרביעי, רגימנט הרובאים
 הגדוד השלישי, רגימנט רובאי גורקה המלכותי

מבנה כיום:
 מפקדת החטיבה (מחנה אלדרשוט, המפשייר)
 הגדוד הראשון, רגימנט הריינג'רים (מחנה פלאס, צפון אירלנד)
 הגדוד השני, רגימנט הריינג'רים (מחנה קאוג, סארי)
 הגדוד השלישי, רגימנט הריינג'רים (מחנה פירברייט, סארי)
 הגדוד הרביעי, רגימנט הריינג'רים (מחנה אלדרשוט, המפשייר)
 אסקדרון הקשר ה-255, חיל הקשר המלכותי (מחנה סווינטון, וילטשייר)
 אסקדרון 1 (מבצעים מיוחדים), האגודה הארטילרית המכובדת (פינסבורי, לונדון)
 צוות הכשרה ואימון משולב ללוחמה נגד טרור (JCTTAT) (מחנה שורנקליף, קנט)

ראו גם
 הכוחות המיוחדים של הממלכה המאוחדת
 הכוחות המיוחדים של צבא ארצות הברית
 חטיבת עוז

קישורים חיצוניים

 אודות החטיבה באתר הצבא הבריטי.

הערות שוליים

מבצעים מיוחדים
קטגוריה:בריטניה: יחידות מובחרות